ગુજરાતી ફિલ્મ ‘લવની ભવાઈ’ તમે હજી સુધી ન જોઈ હોય તો જોઈ લેજો… આ આખીયે ફિલ્મમાં ક્યાંય રાસ-ગરબા નથી, ક્યાંય દુહા-છંદ નથી, ક્યાંય પાળિયા નથી, ક્યાંય ધોતિયાં-ફાળિયાં નથી, ક્યાંય વલ્ગર અને વાહિયાત કોમેડી નથી, ક્યાંય ફાલતુ ફોટોગ્રાફી નથી, ક્યાંય ડામાડોળ ડાયરેક્શન નથી! ઇન શોર્ટ, આપણને ઊબકા આવે કે ત્રાસરૂપ લાગે એવું કશું જ આ ફિલ્મમાં નથી. મેં પણ આવાં બધાં જોખમથી બચવા માટે જ અત્યાર સુધી આ ફિલ્મ જોઈ નહોતી! પરંતુ ખાસ સંજોગોમાં આ ફિલ્મ મારે જોવી પડી અને મને લાગ્યું કે ગુજરાતી ફિલ્મો માટે હવે ‘અચ્છે દિન’ આ ગયે હૈં!